CELEX: 52015PC0416
Language: el
Date: 2015-09-03
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/54/EΕ του Συμβουλίου με την οποία επιτρέπεται στη Δημοκρατία της Σλοβενίας να θεσπίσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.9.2015
            COM(2015) 416 final
            2015/0185(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/54/EΕ του Συμβουλίου με την οποία επιτρέπεται στη Δημοκρατία της Σλοβενίας να θεσπίσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
               
                  Με επιστολή της που πρωτοκολλήθηκε στην Επιτροπή στις 27 Μαΐου 2015 και στις 17 Ιουνίου 2015, η Σλοβενία ζήτησε την άδεια να απαλλάσσει τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 24ης Ιουνίου 2014, σχετικά με το αίτημα της Σλοβενίας. Με την επιστολή της 25ης Ιουνίου 2015, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
               
               
                  Γενικό πλαίσιο
               
               
                  Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας των τελευταίων να απαλλάσσουν τους υποκείμενους στον φόρο κάτω από ένα ορισμένο ποσό ετήσιου κύκλου εργασιών. Με την απαλλαγή αυτή ο υποκείμενος στον φόρο δεν καλείται πλέον να χρεώνει ΦΠΑ για τις εργασίες του και, επομένως, δεν δικαιούται να εκπίπτει του ΦΠΑ επί των εισροών του.
               
               
                  Σύμφωνα με το άρθρο 287 σημείο 15 της οδηγίας ΦΠΑ, η Σλοβενία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 EUR.
               
               
                  Το 2012 η Σλοβενία ζήτησε παρέκκλιση προκειμένου να απλουστευθούν οι εκ του ΦΠΑ υποχρεώσεις για τους μικρούς επιτηδευματίες και να διευκολυνθεί η είσπραξη του φόρου από την εθνική φορολογική διοίκηση. Με την εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, το Συμβούλιο επέτρεψε στη Ρουμανία να απαλλάσσει, έως τις 31 Δεκεμβρίου 2015, τους υποκείμενους σε ΦΠΑ των οποίων ο ετήσιος κύκλος εργασιών δεν υπερβαίνει τις 50 000 EUR. Το μέτρο αυτό είναι προαιρετικό για τους υποκείμενους στον φόρο. Αξιοποιώντας τη σχετική πείρα, η Σλοβενία υπέβαλε αίτηση παράτασης της ισχύος του μέτρου αυτού, το οποίο θα εξακολουθήσει να είναι προαιρετικό για τους υποκείμενους στον φόρο.
               
               
                  Από τα στοιχεία που παρέσχε η Σλοβενία, στα τέλη του 2013, το 51,45% των υποκείμενων στον ΦΠΑ είχαν φορολογητέο κύκλο εργασιών κάτω των 50 000 EUR, και τα παραγόμενα εξ αυτών έσοδα ΦΠΑ αντιπροσώπευαν μόνο το 1% των συνολικών εσόδων ΦΠΑ. Επιπλέον, ο αριθμός των υποκείμενων στον φόρο που διαθέτουν αριθμό μητρώου ΦΠΑ, με κατώτατο όριο μεταξύ 25 000 και 50 000 EUR μειώθηκε τόσο το 2013 όσο και το 2014. Άρα αυξάνεται συνεχώς ο αριθμός των μικρών επιχειρήσεων που κάνουν χρήση του μέτρου απλούστευσης.
               
               
                  Από πληροφορίες τις οποίες γνωστοποίησε η Σλοβενία, φαίνεται ότι η επίπτωση του μέτρου στα φορολογικά έσοδα ΦΠΑ που εισπράττονται κατά το στάδιο της τελικής κατανάλωσης είναι αμελητέα.
               
               
                  Προτείνεται συνεπώς να παραταθεί ο χρόνος ισχύος της παρέκκλισης κατά μία επιπλέον περίοδο έως τις 31 Δεκεμβρίου 2018 το νωρίτερο ή έως την έναρξη ισχύος οδηγίας σχετικής με τα ετήσια όρια του κύκλου εργασιών κάτω των οποίων είναι δυνατή η απαλλαγή των υποκείμενων σε ΦΠΑ.
               
            
            
               •Συνεκτικότητα με ισχύουσες διατάξεις στον τομέα πολιτικής
            
            
               
                  Ανάλογες παρεκκλίσεις έχουν χορηγηθεί και σε άλλα κράτη μέλη.
               
            
            
               •Συνεκτικότητα με άλλες πολιτικές της Ένωσης
            
            
               
                  Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη» (COM(2008) 394, της 25ης Ιουνίου 2008).
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νoμική βάση
            
            
               
                  Άρθρο 395 της οδηγίας ΦΠΑ.
               
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, η αρχή της επικουρικότητας δεν έχει, εν προκειμένω, εφαρμογή.
               
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας, κι αυτό για τους ακόλουθους λόγους.
               
               
                  Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό.
               
            
            
               •Επιλογή του νομικού μέσου
            
            
               
                  Προτεινόμενες νομικές πράξεις: Εκτελεστική απόφαση του Συμβουλίου.
               
               
                  Σύμφωνα με το άρθρο 395 της οδηγίας ΦΠΑ, παρέκκλιση από τους κοινούς κανόνες σε θέματα ΦΠΑ επιτρέπεται μόνο με ομόφωνη απόφαση του Συμβουλίου έπειτα από πρόταση της Επιτροπής. Εξάλλου, η εκτελεστική απόφαση του Συμβουλίου συνιστά, εν προκειμένω, καταλληλότερη νομική πράξη, δεδομένου ότι έτσι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               
                  Δεν ισχύει.
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες. 
               
            
            
               •Εκτίμηση των επιπτώσεων
            
            
               
                  Στόχος της πρότασης εκτελεστικής απόφασης του Συμβουλίου είναι η συνέχιση, για τρία ακόμη έτη, μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 50 000 EUR και, το οποίο, συνεπώς, έχει δυνητικά θετικό αντίκτυπο στη μείωση του διοικητικού φόρτου για τις επιχειρήσεις και τη φορολογική διοίκηση, χωρίς σημαντικές επιπτώσεις στα συνολικά έσοδα ΦΠΑ. Λόγω του περιορισμένου πεδίου της παρέκκλισης και της περιορισμένης χρονικής εφαρμογής της, οι επιπτώσεις της θα είναι σε κάθε περίπτωση περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της ΕΕ, διότι η Σλοβενία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, EΥΡΑΤΟΜ) αριθ. 1553/89 του Συμβουλίου.
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2018.
               
            
            
               2015/0185 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/54/EΕ του Συμβουλίου με την οποία επιτρέπεται στη Δημοκρατία της Σλοβενίας να θεσπίσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας
                  1
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 287 παράγραφος 15 της οδηγίας 2006/112/ΕΚ επιτρέπει στη Σλοβενία να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 EUR.
            
            
               (2)Με την απόφαση 2013/54/ΕΕ του Συμβουλίου
                  2
               , επετράπη στη Σλοβενία, κατά παρέκκλιση και έως τις 31 Δεκεμβρίου 2015, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR.
            
            
               (3)Με επιστολές της οι οποίες πρωτοκολλήθηκαν στην Επιτροπή στις 27 Μαΐου 2015 και στις 17 Ιουνίου 2015, η Σλοβενία ζήτησε την άδεια να παρατείνει το μέτρο παρέκκλισης από το άρθρο 287 σημείο 15 της οδηγίας 2006/112/ΕΚ, για να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ποσό των 50 000 EUR. Με το μέτρο αυτό, οι ως άνω υποκείμενοι στον φόρο θα εξακολουθήσουν να απαλλάσσονται από ορισμένες ή από όλες τις υποχρεώσεις τους τις συναφείς με τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (4)Η Επιτροπή ενημέρωσε τα άλλα κράτη μέλη, με την επιστολή της 24ης Ιουνίου 2015, σχετικά με την αίτηση που υπέβαλε η Σλοβενία. Με την επιστολή της 25ης Ιουνίου 2015, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Από τα στοιχεία που παρέσχε η Σλοβενία, στα τέλη του 2013, το 51,45% των υποκείμενων στον ΦΠΑ είχαν φορολογητέο κύκλο εργασιών κάτω των 50 000 EUR, ποσό που αντιπροσώπευε μόνο το 1% των συνολικών εσόδων από τον ΦΠΑ.
            
            
               (6)Δεδομένου ότι το υψηλότερο αυτό όριο είχε ως αποτέλεσμα την μερική απαλλαγή των μικρότερων επιχειρήσεων από τον ΦΠΑ, ενώ, παράλληλα, οι επιχειρήσεις αυτές έχουν πάντοτε τη δυνατότητα να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στη Σλοβενία να εφαρμόσει το μέτρο για περαιτέρω περιορισμένο χρονικό διάστημα.
            
            
               (7)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον ΦΠΑ, εφόσον η Σλοβενία προβεί σε υπολογισμό του συμψηφισμού, σύμφωνα με το άρθρο 6 του κανονισμού (ΕΟΚ, Ευρατόμ) του Συμβουλίου  αριθ. 1553/89
                  3
               . 
            
            
               (8)Συνεπώς, η εκτελεστική απόφαση 2013/54/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Στο άρθρο 2 δεύτερη παράγραφος της εκτελεστικής απόφασης 2013/54/ΕΕ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2018».
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Σλοβενίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 347 της 11.12.2006, σ. 1.
               
               
                  
                     (2)
                  Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, που επιτρέπει στη Δημοκρατία της Σλοβενίας να θεσπίσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ.15).
               
               
                  
                     (3)
                  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).